Կի՞ն: Հազիվ թե Սերժ Սարգսյանի մտքում այդ պաշտոնի համար հարմար կին լինի, թեեւ վերջին անգամ, երբ նա Բրյուսելում էր, բավականին երկար է զրուցել Լիտվայի Հանրապետության նախագահ Դալիա Գրիբաուսկայտեի հետ եւ մի գեղեցիկ լուսանկար թողել այդ տիկնոջը` ի հիշատակ: Մենք` հայերս, երբ տեղը գալիս է, ասենք` սեղանների շուրջ, սիրում ենք մեծարել հայ կնոջը, մայրերին, քույրերին, բայց հենց պատգամավոր ընտրելու, պաշտոն տալու պահն է գալիս, հիշում ենք, որ հայ կինը պետք է երեխա ծնի (մանավանդ` տղա), տուն մաքրի, ճաշ եփի… Անարդար է, չէ՞: Բայց մեր հասարակությունն ամեն անգամ գլուխն ի նշան համաձայնության տմբացնում է, երբ նրան ասում են, որ երկրի ղեկավարի պաշտոնում պետք է տղամարդու ամուր ձեռք լինի: Եվ հիմա էլ որպես նախագահի թեկնածու որեւէ կնոջ անուն չի շրջանառվում: Ինչո՞ւ: Գերմանիայի պաշտպանության նախարարը կին է` Ուրսուլա ֆոն դեր Լեյե: Եթե ավելի խորանանք` վարչապետն էլ է կին` գերմանացիների համար անայլընտրանքային Անգելա Մերկելը: Եվ այդ կանայք աշխարհով մեկ զորքեր են տեղաշարժում, որոնք հիմնականում տղամարդկանցով են համալրված: Սրա՞ն ինչ կասեք: